Američki tisak: Predsjednik Bush u "New York Timesu" o istraživanjima na matičnim stanicama ljudskih embrija - 2001-08-12
Također: "Washington Post" o proširenju Europske unije i novoj konkurenciji Viagre
Pišući u "New York Timesu", predsjednik George Walker Bush objašnjava svoju odluku, kojoj je dozvolio ograničeno financiranje istraživanja na matičnim stanicama ljudskih embrija iz saveznih fondova. "U ovim istraživanjima" – piše predsjednik Bush – "potencijal za razvoj novih čudesnih lijekova suprotstavljen je naporima da se zaštititi život koji se razvija...Medicinska etika, međutim, nije potpuno prilagodljiva. Postoji barem jedna jasna linija – ne možemo okončati život jednoga, za zdravstvenu korist drugoga.... Čovjek ne treba biti protivnik prava na pobačaj da bi ga uznemirila mogućnost uzgoja fetusa ili kloniranja za potrebe proizvodnje “zamjenskih organa” za ljude... Stoga mi zagovaramo istraživanja u kojima se koriste matične stanice dobivene iz drugih izvora, kao što su odrasle osobe, pupkovina i placenta, te istraživanja u kojima se koriste postojeće matične stanice ljudskih embrija.” "Washington Post" jutros na naslovnici donosi članak pod naslovom “Autsajderi vide nadu u Europskoj uniji”. Izvjestitelj "Posta", nakon što je obišao Rumunjsku, Bugarsku i Mađarsku, piše: “Ekonomsko propadanje pojedinih dijelova Istočne Europe nakon pada komunizma može se usporediti s velikom recesijom u Sjedinjenim Državama tridesetih godina....Danas su, međutim, stanovnici tih područja ujedinjeni u nadi da će postati članovi kluba bogatih zemalja u susjedstvu. Integracija bivših komunističkih država dovršila bi proces koji je započeo padom Berlinskog zida....Sadašnje članice Unije nisu ujedinjene po pitanju proširenja, no ono se čini neizbježno...čak i sam proces prijavljivanja za članstvo približava Istok i Zapad..” I za kraj – još jedna vijest iz "Washington Posta". Ovaj washingtonski dnevnik na naslovnici javlja “Viagra dobila konkurenciju u još dva lijeka za impotenciju”. Prema pisanju Posta, nova dva lijeka, koji su u završnoj fazi razvoja, obećavaju još bolje rezultate od Viagre, i mogla bi izazvati marketinški rat između farmaceutskih divova – Pfizera, Bayera i kompanije Eli Lilly. Viagra bi ove godine Pfizeru trebala donijeti 1,6 milijardi dolara. U Pfizeru nisu zabrinuti zbog konkurencije. Kako kažu, “Viagra je svjetski poznata marka, na istoj razini s McDonaldsom”.